《朝阴》
宋代·吕陶

朝阴昼多雨，少见日有光。四顾天地惨，万物皆茫茫。

占书久不读，何暇推雨旸。试以人事说，讶此非吉祥。

日者人君象，照临及遐荒。岂容一物掩，有若自晦藏。

明主躬听断，万事付纪纲。赏罚信且必，威令非不强。

天子报应间，安得阴侵阳。疑是蛮寇起，势力殊猖狂。

王师仅四万，灵旗指边疆。州郡少羡卒，馈挽须丁黄。

父子罢敛穫，女妻急缝裳。老母哭不忍，痴儿亦徬徨。

将行痛诀别，意谓趋死乡。小忧止窜匿，大患在杀伤。

蜀人不惯此，闻者皆仓惶。所以作霾雾，终日争飘飏。

秋毫与天地，自古不比方。中国及夷獠，何足校短长。

帷幄巳坐胜，虎貔谁可当。天威一扫荡，不使存微芒。

何时捷书至，喜声复锵锵。霄汉忽开霁，金乌欲飞翔。

登高赋常武，注目瞻扶桑。此愿殊未适，百忧满羁肠。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。